**Bakonyszentiván Község Önkormányzata Képviselő-testülete**

**3/2013. (II. 15.) önkormányzati rendelete**

**az önkormányzat 2013. évi költségvetéséről**

Bakonyszentiván Község Önkormányzata Képviselő-testülete az államháztartásról szóló 2011. évi CXCV. törvény 23. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a 2013. évi költségvetéséről a következőket rendeli el:

**A rendelet hatálya**

1. § A rendelet hatálya a képviselő-testületre terjed ki.

**A költségvetés bevételei és kiadásai**

2. § (1) A képviselő-testület az önkormányzat 2013. évi költségvetését:

|  |  |
| --- | --- |
| **19.709 E Ft** | **Költségvetési bevétellel** |
| **22.273 E Ft** | **Költségvetési kiadással** |
| **2.564 E Ft**  **2.564 E Ft** | **Költségvetési egyenleggel**  **-ebből működési** |

állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását, továbbá a finanszírozási célú műveletek bevételeit és kiadásait a rendelet *1. melléklete* alapján határozza meg a képviselő-testület.

(3) A működési és felhalmozási célú bevételi és kiadási előirányzatok mérlegszerű bemutatását önkormányzati szinten a *2/a. és a 2/b. melléklet* részletezi.

(4) Az általános működési és ágazati feladatok támogatásának alakulását jogcímenként a   
 képviselő-testület a 4*. melléklet* alapján hagyja jóvá.

**A költségvetés részletezése**

3. § A Képviselő-testület az önkormányzat 2013. évi költségvetését részletesen a következők   
 szerint állapítja meg:

(1) Az önkormányzat költségvetésében beruházási kiadásokat nem tervez.

(2) Az önkormányzat költségvetésében felújítási kiadásokat nem tervez.

(3) Az önkormányzat 2013. évi adósságot keletkeztető fejlesztési kiadásokat nem tervez.

(4) Az önkormányzat által adott céljellegű támogatásokat az 5*. melléklet* szerint határozza meg.

(5) EU-s támogatással megvalósuló programokat nem tervez.

(6) A 2. § (1) bekezdésében megállapított bevételek és kiadások megoszlását, az éves létszám-előirányzatot és a közfoglalkoztatottak létszámát szakfeladatonként a 3/1-3/24 *mellékletek* szerint határozza meg.

(7) Az önkormányzat által adott közvetett támogatásokat a 6. melléklet szerint hagyja jóvá.

(8) A finanszírozási célú pénzügyi műveletekkel kapcsolatos hatásköröket a képviselő-  
 testület fenntartja magának.

(9) Az önkormányzat 2013. évben engedélyezett létszámát 2 főben, a közfoglalkoztatottak   
 létszám-előirányzatát 6 fő (6 órás) állapítja meg a képviselő-testület.

(10) A képviselő-testület az önkormányzat 2013. évi előirányzat-felhasználási ütemtervét havi   
 bontásban a *7. melléklet* szerint, likviditási tervét a *8. melléklet* szerint hagyja   
 jóvá.

**A költségvetés végrehajtásának szabályai**

4. § (1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) A költségvetési hiány csökkentése érdekében évközben folyamatosan figyelemmel kell kísérni a kiadások csökkentésének és a bevételek növelésének lehetőségeit.

(3) A működési célú forráshiány belső finanszírozására a képviselő-testület az előző évek pénzmaradványát használja fel.

**Az előirányzatok módosítása**

5. § (1) Az önkormányzat bevételeinek és kiadásainak módosításáról, a kiadási előirányzatok közötti átcsoportosításról a képviselő-testület dönt.

(2) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a Képviselő-testületet tájékoztatja.

(3) A képviselő-testület – az első negyedév kivételével – negyedévenként, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés – a helyi önkormányzatot érintő módon – a hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a Képviselő-testület elé kell terjeszteni a költségvetési rendelet módosítását.

**Önként vállalt feladatok**

6. § A képviselő-testület a saját bevétele terhére 2013. évben támogatja:

1. Falugondnoki Egyesületet, melynek mértéke 10 e Ft
2. Rendőrség gépjárműhasználatát, melynek mértéke 25 e Ft
3. Katasztrófavédelmi Igazgatóságot, melynek mértéke 10 e Ft
4. Bursa Hungarica Felsőoktatási Önkormányzati Ösztöndíj támogatása 80 e Ft
5. Arany János Tehetséggondozó Program ösztöndíj támogatása 70 e Ft.

**A költségvetés végrehajtásának ellenőrzése**

7. § Az önkormányzat a belső ellenőrzési feladatok ellátásáról a Pápai Többcélú Kistérségi Társulás útján gondoskodik.

# Záró rendelkezések

8. § E rendelet a kihirdetést követő napon lép hatályba.

|  |  |
| --- | --- |
| Fehér Mária | Ledó Edit |
| *címzetes főjegyző* | *Polgármester* |

A rendeletet kihirdettük:

Bakonyszentiván, 2013. február 15.

Fehér Mária

címzetes főjegyző

**Bakonyszentiván Község Önkormányzata Képviselő-testülete**

**2013. évi költségvetéséről szóló 3/2013. (II. 15.) önkormányzati rendeletének   
*RÉSZLETES INDOKOLÁSA***

**I.**

**Az Önkormányzat költségvetési politikájának fő vonásai, céljai és keretei  
2013. évben**

Az önkormányzat gazdálkodását főként a Magyarország helyi önkormányzatairól szóló 2011. évi CLXXXIX. törvény, az államháztartásról szóló 2011. évi CXCV. törvény és végrehajtási rendelete határozzák meg.

Az Országgyűlés a Magyarország 2013. évi központi költségvetéséről szóló 2012. évi CCIV. törvényt 2012. december 18-án kihirdette.

A 2013. évi költségvetés alapját az Önkormányzati Képviselő-testület 16/2011. (II.14.) határozatával elfogadott gazdasági program képezi.

A Képviselő-testület 48/2012. (XI.29.) határozatával jóváhagyott költségvetési koncepciójában számba vette a várható bevételeket és az ismert kötelezettségeket, meghatározta az elérni kívánt célokat.

A Közös Önkormányzati Hivatal költségvetéséről együttes testületi ülésen döntöttek Bakonyszentiván, Gic, Pápateszér és Vanyola Községek önkormányzata képviselő-testületei 2013. február 07-én.

Bakonyszentiván község Önkormányzata arra törekszik, hogy

* a jelentkező feladatokat minél magasabb színvonalon tudja ellátni a lehetőségei keretein belül,
* a kötelező és az önként vállalt feladatok teljesítéséhez szükséges előirányzatok, ill. azok megvalósítását biztosító bevételek számbavételre kerüljenek,
* az önként vállalt feladatok nem veszélyeztethetik a kötelező feladatellátást, és saját bevételből finanszírozhatóak,
* a kötelezően ellátandó feladatok zavartalan működtetéséhez szükséges források rendelkezésre álljanak,
* az intézményi társulások vezetőivel, valamint a helyi Német és Roma Nemzetiségi Önkormányzatok vezetőivel jól együttműködjék,
* az önkormányzat gazdálkodása szabályozott keretek között, a törvényes és a helyi szabályok előírásainak megfelelően történjék,
* a saját bevételek növelésére törekedjék,
* a belső ellenőrzés rendszer működjék, az ellenőrzési tervben foglaltak teljesüljenek.

**III.**

**A Kormány által benyújtott költségvetési törvényben meghatározott források, az igénybevétel feltételei, jogszabályi keretei**

Alapvető változás az önkormányzatok pénzügyi szabályozásában: a forrásszabályozást a feladatfinanszírozás váltja fel.

A Kormány felülvizsgálta az önkormányzati feladatokat, a finanszírozást új alapokra helyezte az elmúlt évben hatályba lépett államháztartási törvény és a stabilitási törvény által meghatározott szigorúbb keretek között.

Az új rendszer elsődleges célja, hogy a feladatellátás fedezete teljes mértékben álljon rendelkezésre, így működési hiány a jövőben ne keletkezhessen.

A támogatás biztosításakor figyelembe veszi a takarékos gazdálkodást, az önkormányzat jogszabályon alapuló, elvárható saját bevételét, valamint az önkormányzat tényleges saját bevételét.

A feladatalapú támogatást az önkormányzat kizárólag a kötelezően ellátandó feladatinak kiadásaira fordíthatja. Az ettől eltérő felhasználás esetén az önkormányzat köteles a támogatás összegét kamatokkal terhelve a központi költségvetés részére visszafizetni.

Az állam finanszírozza az **önkormányzati közös hivatal működését** az elismert hivatali létszám szerint 4.580 ezer Ft-tal dolgozónként. Ebből a hivatali dolgozók bér- és járulék kiadásai és dologi kiadásai finanszírozhatóak.

A **településüzemeltetés**hez kapcsolódó feladatellátás címén a **zöldterület-gazdálkodással** kapcsolatos feladatok ellátásának támogatására 966 ezer Ft, **közvilágítás** fenntartásának támogatására 470 ezer Ft, a **köztemető** fenntartásának támogatására 100 ezer Ft, **közutak** fenntartásának támogatására 100 ezer Ft, **egyéb kötelező önkormányzati feladatok** támogatására 3.000 ezer Ft, a **pénzbeli szociális ellátásokhoz** hozzájárulás 1.437 ezer Ft, **szociális étkeztetésre** 664 ezer Ft, **falugondnoki szolgálatra** 1.997 ezer Ft, **könyvtári feladatok** támogatására 266 ezer Ft-ot biztosít a központi költségvetés.

A támogatások alapja a 2011. évi tényleges nettó működési kiadás.

E támogatások együttes összegét csökkenti az önkormányzat elvárt bevétele, ami a 2011. évi iparűzési adóalap 0,5 %-a. Iparűzési adórendelettel nem rendelkező települési önkormányzat esetében az egy főre jutó elvárt iparűzési adó megegyezik az önkormányzattípus, azon belül a népességszám szerinti kategóriába tartozó települési önkormányzatok egy főre jutó iparűzési adóalapú települési önkormányzatok egy tizede figyelmen kívül hagyásával számított átlagával. Bakonyszentiván Község Önkormányzata esetében 492 e Ft.

A Mötv. 111. § (4) bekezdése alapján az önkormányzat költségvetési rendeletében működési hiány nem tervezhető.

**IV.**

**Az önkormányzat kötelező és önként vállalt feladatai**

1. **Kötelező feladatok**
2. zöldterület-gazdálkodás
3. közvilágítás
4. köztemető fenntartása
5. közutak fenntartása
6. **Önként vállalt feladatok**
7. Katasztrófavédelmi Igazgatóság támogatása
8. Falugondnoki Egyesület támogatása
9. Rendőrség gépjárműhasználatának támogatása
10. Bursa Hungarica Felsőoktatási Önkormányzati Ösztöndíj támogatása
11. Arany János Tehetséggondozó Program ösztöndíj támogatása.

**V.**

**A hiány finanszírozása és az önkormányzat költségvetési adóssága törlesztése**

Az önkormányzat e rendelet 2. § (1) bekezdésében megállapított 2.564 e Ft költségvetési hiány belső finanszírozására az előző évek pénzmaradványát veszi igénybe.

**VI.**

**Az Áht. 24. § (4) bekezdése által előírt mérlegek, kimutatások indokolása**

1. **az önkormányzat költségvetési mérlegét közgazdasági tagolásban (összes bevétel, kiadás), lásd 1. melléklet**
2. **előirányzat felhasználási tervét, lásd 7. melléklet**
3. **A közvetett támogatások (6. melléklet) indokolása**

A 6. melléklet táblázata tartalmazza a szociális étkezők és óvodások térítési díjából, valamint a gépjárműadóból biztosított kedvezményeket.

Bakonyszentiván, 2013. február 14.

Ledó Edit

polgármester